KUMITAT PERMANENTI DWAR IL-KONTIJIET PUBBLIĊI

(Rapport Uffiċjali u Rivedut)

Laqgħa Nru 70

It-Tlieta, 17 ta' Novembru 2020

Stampat fl-Uffiċċju tal-Iskrivan

Prezz €2.50

Laqgħa Nru 70

It-Tlieta, 17 ta' Novembru 2020

Il-Kumitat iltaqa' fil-Parlament, il-Belt Valletta, fl-4:37 p.m.

Din kienet laqgħa konġunta bejn il-Kumitat Permanenti dwar il-Kontijiet Pubbliċi, il-Kumitat Permanenti dwar l-Affarijiet Barranin u Ewropej, u l-Kumitat Permanenti dwar l-Affarijiet Ekonomiċi u Finanzjarji.

PREŻENTAZZJONI MIS-SUR LEO BRINCAT, MEMBRU TAL-QORTI EWROPEA TAL-AWDITURI, DWAR IR-RAPPORT ANNWALI U R-RAPPORT FUQ L-ATTIVITAJIET TAL-QORTI EWROPEA TAL-AWDITURI GĦAS-SENA 2019.

IĊ-CHAIRPERSON (Onor. Jean Claude Micallef): Nagħti merħba lil kulħadd għal din il-laqgħa konġunta bejn il-Kumitat Permanenti dwar l-Affarijiet Barranin u Ewropej, il-Kumitat Permanenti dwar il-Kontijiet Pubbliċi, u l-Kumitat Permanenti dwar l-Affarijiet Ekonomiċi u Finanzjarji li fiha se nkunu qegħdin nilqgħu lis-Sur Leo Brincat, membru fi ħdan il-Qorti Ewropea tal-Awdituri.

Sur Brincat, nagħtik merħba u nagħtik il-kelma.

IS-SUR LEO BRINCAT: (Awditur tal-Qorti Ewropea tal-Awdituri): Grazzi, Sur President.

L-ewwel nett nibda biex insellem lil kull min qiegħed madwar din il-mejda, kemm kollegi antiki kif ukoll Deputati li ma kellix il-fortuna li nilħaqhom meta kont għadni fil-Parlament.

Onor. President tal-Kumitat Permanenti dwar il-Kontijiet Pubbliċi, Onor. Presidenti tal-Kumitati, u Onor. Membri, bħal dan iż-żmien sena ppreżentajtilkom ktejjeb dwar l-awditu annwali tal-Unjoni Ewropea (UE) fil-qosor fl-isfont tal-ħatra ta' Kummissjoni Ewropea ġdida u ta' Parlament Ewropew ġdid.

Din is-sena qed inressaq il-ktejjeb 2019 Awditu Annwali tal-Unjoni Ewropea fil-qosor fi żmien meta, kif tafu, madwar l-Ewropa kollha, u anke lil hinn minnha, għadu jinħass sew l-effett tal-pandemija COVID-19 li ħakmitna sa mill-ewwel kwart ta' din is-sena.

Din il-pandemija ħolqot b'mod dirett sfidi, u jien ngħid anke opportunitajiet, dwar kif kellna noperaw u naqdu d-dmirijiet statutorji tagħna b'rispett sħiħ lejn l-obbligi tagħna li joħorġu mit-Trattat ta' Lisbona.

Ir-Rapport Annwali għas-sena 2019 huwa l-aħħar rapport għas-sena 2014-2020.

Bħas-snin ta' qabel ikkonkludejna li l-kontijiet tal-UE jippreżentaw stampa vera u ġusta tal-pożizzjoni finanzjarja, iżda fil-każ tal-compliance audit, li huwa l-ivverifikar tal-legalità u r-regolarità fin-nefqa, għall-kuntrarju tal-aħħar tliet snin li għaddew, fejn konna ħriġna opinjoni kwalifikata, din is-sena ħriġna b'opinjoni avversa.

Minkejja li l-istima tagħna għar-rata ta' żball ġenerali fin-nefqa hija ta' 2.7% – jiġifieri kulma varjat mis-sena li għaddiet kien biss 0.1% – u minkejja l-iżviluppi pożittivi fin-nefqa tal-amministrazzjoni tal-UE u parti mir-riżorsi naturali, kien hemm oqsma bħall-koeżjoni, il-kompetittività, u parti mill-qasam tar-riżorsi naturali, li rriżultaw f'rata ta' żball pjuttost għoli.

U se nagħtikom eżempju biex tifhmuni aħjar.

Veru li niddejjaq nagħti persentaġġi, imma jekk ma nagħtix persentaġġi wieħed ma jifhimx eżattamennt għalfejn din id-darba wasalna għall-opinjoni avversa.

Ir-raġuni hija minħabba l-mod kif inhu kompost il-baġit tal-UE u kif jevolvi matul is-snin.

Il-proporzjon tan-nefqa fil-popolazzjoni awditjata kien ta' riskju ogħla.

L-istima ta' żball għal din it-tip ta' nefqa kien ta' 4.9%, meta s-sena ta' qabel kien ta' 4.5%.

Is-soltu, kif jinqabeż it-threshold ta' 3% tibda tixgħel il-bozza.

Kif tafu, f'Ġunju 2020, il-Kunsill Ewropew laħaq ftehim politiku dwar il-finanzjament multiannwali, il-Multiannual Financial Framework (MFF), għall-2021-2027, u l-istrument ta' irkupru temporanju, in-Next Generation EU (NGEU).

Fil-fehma tagħna u ta' ħafna, dan il-ftehim jimmarka bidla storika fil-finanzi tal-UE.

L-Unjoni Ewropea se żżid l-infiq tagħha b'mod sinifikanti meta kkomparat mal-perjodu tas-seba' snin preċedenti, biex l-ewwel nett tindirizza l-impatt ekonomiku u soċjali tal-kriżi COVID-19, bil-pagamenti tal-UE jiżdiedu kważi darbtejn fl-ewwel snin.

F'dawn iż-żmenijiet ta' kriżi huwa vitali li l-infiq tal-UE jagħti riżultati malajr u b'hekk juri l-valur miżjud tal-koperazzjoni u s-solidarjetà Ewropea, idealment bil-fatti.

B'hekk, il-ġestjoni tal-finanzi tal-UE b'mod sod u effettiv isir aktar importanti għax jinvolvi responsabilitajiet akbar, kemm għall-Kummissjoni, kemm għall-istati membri, kif ukoll għalina fil-Qorti Ewropea tal-Awdituri.

Fis-snin li ġejjin se nkomplu nkunu attivi u viżibbli fl-appoġġ ta' responsabilità u trasparenza għal kull forom ta' finanzi tal-UE li jħarsu kemm lejn il-baġit tal-UE kif ukoll lejn l-appoġġ finanzjarju pprovdut permezz tal-istrument NGEU.

Ninsabu resqin lejn it-tmiem tal-aħħar ġimgħat tal-istrateġija attwali tal-Qorti li kienet għat-tliet snin 2018-2020.

Huwa mistenni li mill-bidu tas-sena l-ġdida jibda jkollna strateġija għal ħames snin, minflok għal tliet snin, sabiex tgħinna nippjanaw aħjar u aktar għat-tul.

It-tir tagħna huwa li jkollna strateġija anke dwar l-etika.

Matul is-sena rajna li jsir peer review tal-istrateġija li waslet biex tintemm sabiex tagħtina input qawwi fit-tfassil ta' dik ġdida.

Dan sar mill-organiżżazzjonijiet nazzjonali tal-awditu tal-Olanda, id-Danimarka u l-Istati Uniti.

Għażilna dawn it-tlieta għax huma meqjusin fost l-aktar supreme audit institutions li għandhom standing għoli fl-Ewropa, fost ħafna oħrajn.

Matul l-2019 rajna din il-foresight strategy tagħna tintegra ruħha dejjem aktar fl-awditu tagħna, u għal dan il-għan waqqafna Strategy and Foresight Advisory Panel.

Intensifikajna l-ħidma tagħna flimkien mal-istakeholders istituzzjonali, mingħajr ma xellifna l-indipendenza tal-operat tagħna, kif jista' jixhed is-Sur Deguara għall-mod kif naħdmu man-National Audit Office (NAO).

Saħħaħna, sa minn qabel il-pandemija, l-użu tal-video conferencing u tat-teknoloġija tal-informatika, għall-interazzjoni aħjar mal-auditees tagħna, kif ukoll għall-kisba ta' data sigura u kondiviża ta' dokumenti.

Ħidmietna għenet biex tiġi mħarsa aħjar l-accountability chain tal-UE permezz ta' rapporti, reviews u opinjonijiet tagħna.

It-twaqqif tad-Digital Steering Committee, li tiegħu jien membru, se jħaffef il-proċess ta' trasformazzjoni li għaddejja minnha l-qorti.

L-istess jista' jingħad għall-isforz tagħna sabiex nersqu aktar qrib in-normi ta' awditjar sostenibbli permezz ta' dak li aħna qed insejħu sustainability reporting.

Għadna bidu, imma mexjin fid-direzzjoni t-tajba.

Bħal dejjem jien inħobb nagħmel riferenza għal Malta fir-Rapport Annwali tal-Qorti Ewropea tal-Awdituri.

L-ewwel riferenza hija l-kwestjonijiet fil-qasam tal-ġestjoni finanzjarja li huma relatati mal-baġit 2019, li tistgħu ssibuha f'Annex 2.1.

Ir-rata ta' assorbiment tal-European Structural and Investment Funds (ESIF) kienet ftit aktar baxxa fis-sena finanzjarja 2019 meta mqabbla mal-2012, is-sena korrispondenti tal-MFF preċedenti.

Dan ifisser li Malta tinsab ftit inqas mill-medja Ewropea; 2019 b'39.6%, u fl-2012 b'46.4%.

Rigward l-open points fuq riżorsi proprji tradizzjonali, dawk li ngħidulhom traditional own resources u riżervi tal-VAT, ma kienx hemm żviluppi ġodda – Malta għandha erba' open points fil-kuntest ta' traditional own resources magħmulin primarjament minn dazji doganali – għal dak li jirrigwarda nuqqasijiet li seta' kien hemm fil-kontrolli interni fil-ġlieda għad-dazji dovuti.

Il-Kummissjoni tagħti żmien lill-awtoritajiet rispettivi fl-istati membri biex jindirizzaw dawk in-nuqqasijiet u tneħħi r-riżervi wara li tkun ittieħdet azzjoni xierqa.

Ir-riżerva tal-VAT imwaqqfa fl-2018 tirrelata għall-perjodu 2014-2016 u tirriferi għall-infringements billi Malta, bħal Ċipru u l-Greċja, kienu qalulna li ma ġabrux l-ammont korrett ta' VAT fuq il-provvediment tal-yachts.

Fiż-żmien 2014-2020 fil-qasam tal-koeżjoni ekonomika, soċjali u territorjali, ġew eżaminati seba' tranżazzjonijiet f'Malta u ma nstab l-ebda żball kwantifikat, jiġifieri żball li għandu impatt finanzjarju dirett u li jista' jitkejjel fuq l-ammont tal-oġġett ittestjat.

Dan ovvjament fil-kuntest ta' €88 miljun f'kontribuzzjoni tal-fondi mill-UE.

Fil-qasam tar-riżorsi naturali, għall-2019 Malta rċeviet l-inqas ammont ta' fondi meta kkomparata mat-28 stati membri l-oħra.

Bħala membru fi ħdan Chamber 3 tal-Qorti, li hija responsabbli għall-azzjoni esterna, sigurtà u ġustizzja, ġejt allokat żewġ awditi importanti ħafna, li forsi nista' naġġornakom dwarhom.

Dawn huma l-Aġenzija Frontex u r-Returns Policy tal-UE, u t-tnejn jinsabu fi stadju avvanzat ħafna u mistennija li jiġu ppubblikati s-sena d-dieħla.

Bi tħejjija għalihom, kelli okkażjoni niltaqa' mal-ogħla uffiċjali Taljani, kemm ministerjali kif ukoll mal-kmandanti ġenerali tal-Guarda di Finanza, il-Capo della Polizia, u l-ogħla diriġenti tal-Guarda Costiera, filwaqt li f'Berlin, ftit ġimgħat ilu, iltqajt mas-Segretarju tal-Istat għall-Intern u ma' uffiċjali tekniċi għoljin tal-istess ministeru li jaħdmu fuq il-politika tar-ritorn.

Fl-isfont tar-rapport li qed inħejji kelli laqgħat produttivi ħafna kemm mal-Kummissajru għall-Affarijiet Interni, Ylva Johansson, kif ukoll mal-Viċi President tal-Kummissjoni Ewropea responsabbli għall-Promozzjoni tal-Ħajja Ewropea, Margaritis Schinas .

Żammejt din id-drawwa tiegħi li nikkonsulta dwar il-ħidma tiegħi mal-Parlamentari Ewropej, mhux biss wara li nippubblika r-rapporti tiegħi, kif jagħmlu ħafna membri oħrajn, iżda anke waqt li dawn ikunu qed jiġu mħejjija.

Hekk għamilt fl-ewwel xhur ta' din is-sena, apparti li aċċettajt li nagħmel preżentazzjoni tax-xogħol tiegħi lill-Kumitat għal-Libertajiet Ċivili, Ġustizzja u l-Intern tal-Parlament Ewropew.

Ftit tal-ġimgħat ilu ħadt sehem ukoll f'video conference mal-Working Party dwar il-politika tal-migrazzjoni tal-Partit tal-Ħodor tal-istess Parlament.

Min-naħa tiegħi dejjem fittixt li ninvolvi l-gruppi politiċi kollha, u fil-fatt nista' ngħid li dejjem kellna rispons pożittiv anke tramite ż-żewġ MEPs Maltin, Miriam Dalli għal dak li huwa s-Socialist Group, u Roberta Metsola għal dak li huwa l-European People's Party, li kull meta tlabnihom kienu strumentali biex organizzawlna laqgħat mal-persuni speċjalizzati fl-oqsma li aħna konna nteressati fihom.

Apparti minn dawn iż-żewġ rapporti nħtart membru rapportatur fuq opinjoni b'rispons lejn emenda fil-leġiżlazzjoni tal-UE dwar il-pjattaforma dwar il-protezzjoni ċivili fuq livell Ewropew.

Dan għaliex meta għandek reazzjoni għall-pandemija, l-UE trid tkompli tiżgura li tkun tista' tipprovdi appoġġ aħjar f'każ ta' kriżi u ta' emerġenza liċ-ċittadini tagħha, kemm fl-Ewropa kif ukoll 'il barra minnha.

Dwar dan se nkellimkom fit-tmiem din il-preżentazzjoni.

Apparti milli ġejt maħtur mill-ġdid membru alternattiv tal-Kumitat tal-Etika tal-Qorti, għadni kemm ġejt magħżul membru tal-kumitat li jħares il-kontroll tal-kwalità tal-awditjar tal-Qorti, imsejjaħ the Audits Quality Control Committee.

Fil-bidu tas-sena, ovvjament qabel ma faqqgħet il-pandemija, kelli l-unur li nilqa' fil-Qorti lill-Prof.

Simone Borg mill-Università ta' Malta, fejn apparti minn laqgħat oħra u working lunch, għamlet preżentazzjoni interessanti ħafna għall-ħaddiema kollha tal-Qorti dwar Pathways to Carbon Neutrality - A Journey to Unchartered Territory.

Ftit ġimgħat ilu, ipparteċipajt b'mod attiv f'konferenza jisimha Boosting Investments in the EU, fejn bħala moderatur ta' sessjoni mill-konferenza ppreżentajt diskussjoni dwar jekk il-European Investment Bank huwiex qed jissostitwixxi l-finanzjament tas-suq privat jew le.

F'Ġunju l-Qorti ħatritni rappreżentant tagħha fuq dak li aħna nsejħulu Knowledge Node.

Dan ikun qiegħed hemmhekk bħala forum for knowledge sharing.

Dan in-Knowledge Node, li jien rappreżentant tal-Qorti fuqu, għandu t-task li jagħmel tracking tar-rispons Ewropew mill-istituzzjonijiet kollha, b'mod partikolari l-Kunsill u l-Kummissjoni, lejn il-pandemija.

B'hekk fil-Qorti ħloqna forum ta' knowledge sharing dwar l-iżviluppi kollha, jiġifieri policy developments, li qed isiru f'dan l-isfont tul is-sena kollha speċjalment żviluppi fl-UE.

Minħabba dan ix-xogħol inħtart ukoll bħala rappreżentant tal-Qorti ta' working group tal-Economic Cooperation Organization of Supreme Audit Institutions (ECOSAI), li l-NAO Maltija hija familjari magħha.

L-ECOSAI organizzat sensila sħiħa ta' webinars dwar l-awditjar bħala tweġiba għall-isfidi tal-pandemija COVID-19.

Naf li l-NAO Malti kienu attivi ħafna fiha u aħna, bħala a European auditing body, ġejna mitlubin nagħtu l-input tagħna.

Sur President, dik kienet il-preżentazzjoni tiegħi.

Issa nixtieqkom tiggwidawni dwar kif nistgħu naħdmu.

Biex ma neħdilkomx ħafna ħin jien għamilt riferenzi żgħar għas-suġġetti li naħseb li jistgħu jkunu ta' interess għalikom.

Waħda hija update fuq l-audit preview li qed nagħmlu dwar il-Frontex u r-returns policy tal-migration, u riferenza żgħira għall-opinjoni li għamilna bħala Qorti, mhux jien personali imma ovvjament bil-backing ta' kulħadd, fuq ir-recovery and resilience facilities, u għamilt ukoll riferenza telegrafika għall-opinjoni li semmejt aktar kmieni li kont responabbli għaliha tal-Union Civil Protection Mechanism.

Sur President, nitolbok tiggwidani ftit dwar jekk nagħmilx riferenza għalihom u tagħmluli l-mistoqsijiet fl-aħħar, jew inkella neħduhomx biċċa biċċa.

Fl-opinjoni tiegħi, jekk neħduhom f'daqqa jkollkom aktar ħin biex forsi tagħmlu l-mistoqsijiet, imma inħalli f'idejk biex tiggwidani.

IĊ-CHAIRPERSON: L-ewwel nett nirringrazzjak ta' dik il-ħarsa dettaljata li tajtna u tal-ħidma mpenjattiva li semmejt.

Jekk il-Membri għandhom xi mistoqsijiet jew kummenti dwar dak li għadu kemm qasam magħna s-Sur Brincat, nitlobkom tagħmlu sinjal, u jekk le se nkun qed nimxi għall-item li jmiss sabiex is-Sur Brincat ikun jista' jagħtina ħarsa telegrafika dwar il-punti kollha li jara li huma ta' interess, imbagħad, jekk ikun hemm bżonn, finalment isiru l-mistoqsijiet rilevanti.

IS-SUR LEO BIRNCAT: Grazzi, Sur President.

Se nispjega fil-qosor ħafna x'nemmnu meta ngħidu audit preview.

Qabel konna nużaw il-kunċett ta' audit brief u minflok konna ngħinu lin-nies konna nħawduhom aktar biha għax dak li jkun kien jistaqsi kif qed ngħidu in brief x'se jkun fih l-audit jekk l-audit ikun għadu ma sarx, u forsi dak li jkun jaħseb li għandna kollox lest minn qabel u kollox huwa stage managed.

Allura għedna li t-titlu huwa misleading mhux ix-xogħol tagħna, u biddilna t-titlu minn audit brief għal audit preview.

Audit preview qisu għandek trailer ta' film mingħajr ma taf kif se jiżviluppa, imma xorta nagħmlu l-enfasi fejn se nkunu qegħdin niffukaw, jiġifieri mingħajr ma nagħtu ħjiel tal-konklużjonijiet u r-rakkmandazzjonijiet nuru ċar x'se jkun il-main thrust ta' dak li nkunu qegħdin nagħmlu.

Fil-każ tal-audit preview tal-Frontex, li qiegħed fi stajdu avvanzat, bħal m'għamilna f'każi oħrajn, se nkunu qegħdin nagħtu background u l-kuntest u l-focus tal-audit innifsu.

Fuq il-Frontex m'iniex se noqgħod nagħmel storja fuq kif evolviet tul is-snin għax naħseb li b'Google search sempliċi wieħed isib dan kollu, imma naħseb li l-main thrust tal-eżerċizzju tagħna se jkun biex naraw jekk il-Frontex, f'dak li għandu x'jaqsam ma' primary activities tagħhom, humiex effettivi biżżejjed biex jissapportjaw l-implimentazzjoni ta' dak li għandu jkun l-EU Integrated Border Management, u l-aktar ħaġa importanti, jekk fil-fehema tan-nies tekniċi tagħna – għax wara kollox aħna nikkordinaw l-audit; aħna m'aħniex awdituri – il-Frontex humiex jaqdu dmirhom bl-aktar mod effiċjenti u effettiv, speċjalment meta, kif tafu intom, qegħdin lejliet li din issir forsi l-ikbar organiżżazzjoni fl-EU b'labour force ta' madwar 10,000 persuna.

Kien għalhekk li aħna żorna pajjiżi bħall-Italja u l-Polonja u anke ltqajna ma' Leggeri, id-Direttur Eżekuttiv ta' Frontex, biex ikollna ħjiel aktar aħjar fuq dan is-suġġett.

Ir-rapport suppost li joħroġ qabel is-sajf li ġej.

Dwar il-migrant return policy żgur li taqblu miegħi li huwa l-aktar suġġett sensittiv fl-UE.

Kif kelli okkażjoni nispjega lbieraħ meta kont għand l-NAO, aħna la aħna policy makers u lanqas aħna l-United Nations High Commissioner for Refugees (UNHCR) fejn jidħlu l-issues tad-drittijiet umani.

M'iniex qed ngħid li niġu naqgħu u nqumu mid-drittijiet umani, ħalli ma niġix miżinterpretat, imma mhumiex parti mill-kompitu tagħna.

Id-dmir tagħna huwa li naraw li naraw x'kienu l-oġġettivi, l-għanijiet u l-istrateġiji tal-UE, u jekk wettqitx dak li wiegħdet jew le, imbagħad minn hemmhekk noħorġu b'rakkmandazzjonijiet li aktar milli biex noqogħdu nippuntaw subgħajna lejn wieħed u l-ieħor, noħorġu best practices li idealment, kif ġralna pożittivament meta kellna rapport ieħor dwar il-migration management, inkunu nixtiequ li jekk jista' jkun ikollna l-understanding u l-apprezzament tal-Kummissjoni wkoll, għalkemm ġieli jkun hemm każi fejn il-Kummissjoni tgħid li ma tħosshiex komda ma' dawk it-tip ta' rakkmandazzjonijiet.

Imma dik hija prerogattiva tagħhom.

Aħna fuq il-migration return policy ippruvajna nieħdu l-fehma ta' firxa wiesgħa kemm jista' jkun ta' nies, u peress li konna ristretti fl-ivvjaġġar minħabba l-pandemija, iffukajna fuq pajjiżi importanti bħall-Ġermanja, Franza u Spanja, u ffukajna anke fuq pajjiżi terzi, pajjiżi ta' oriġini – għax inutli titkellem fuq l-UE u l-pajjiżi tal-madwar u ma tqisx il-pajjiżi ta' transit u l-pajjiżi tal-oriġini – biex b'hekk ikollna stampa kemm jista' jkun wiesgħa.

Waħda mill-osservazzjonijiet li għamilna qabel bdjena l-audit kienet li l-UE m'għandhiex a clear overview tal-EU funding għall-koperazzjoni mal-pajjiżi terzi fuq dik li hija re-admission tal-migrants imma xorta hemm madwar 60 proġett sparpaljat li huma marbuta mar-re-admisison u r-re-integration tal-immigranti li b'kollox jitilgħu għal madwar €641 miljun.

Kif spjegajt, għamilna video conferences ma' dawn il-pajjżi u nittamaw li r-rapport jitlesta għall-ħabta tal-bidu tas-sajf tas-sena li ġejja.

Dan għandu x'jaqsam mal-migrazzjoni, imma jien nipprova nwieġeb kwalunkwe mistoqsija li jista' jkollkom.

Ir-Recovery and Resilience Facility huwa importanti ħafna għax huwa l-hub ekonomiku u finanzjarju ta' dak li huwa maħsub min-naħa tal-Kummissjoni għall-hekk imsejjaħ NGEU li hija l-qalba ta' dak kollu li hemm ippjanat.

Kif tafu, ir-Recovery and Resilience Facility għandha l-ikbar rwol fi ħdan l-NGEU u għandha għad-distribuzzjoni, bejn grants u loans, madwar €600 biljun iddiżinjati biex joffru large scale financial support.

Forsi hawnhekk ikun hawn min jistaqsini jekk wasalniex għal xi konklużjonijiet fuq dan, u jien ngħid li iva, dażgur li wasalna għax inkella ma stajniex nagħtu opinjoni.

U tajna opinjoni minflok audit għas-sempliċi raġuni li ma tistax tawditja xi ħaġa li għadha ma seħħitx, u allura aħna nagħtu opinjoni u noqogħdu attenti li ma nagħmlux statements kategoriċi għax ma tistax tagħmel xi ħaġa ipotetika, fis-sens li jekk awditur jgħidlek I think or I feel, diġà jkun qed imur kontra r-remit tiegħu.

Allura aħna, minflok ngħidu I think or I feel u nagħmluha qisna qed inbassru, xi ħaġa li mhijiex kompitu tagħna, nagħmlu highlighting ta' dawk li jidhrilna li huma l-potential risk areas li jistgħu jseħħu u jistgħu ma jseħħux.

U dak huwa aċċettabbli għal kulħadd, anke għal min qiegħed fil-business ta' awditur.

Waħda mill-konklużjonijiet li ħassejna li tista' isseħħ hija li għandha l-potenzjal – u hawnhekk qed nitkellem fuq il-pożittiv – li tagħti appoġġ tajjeb lill-Istati Membri biex ittaffi l-impatt ekonomiku u finanzjarju tal-pandemija.

Aħna lqajna tajjeb il-mekkaniżmi li kien hemm ipprovduti u jidhrilna li s-sehem tal-Istati Membri, kif qiegħed imfassal f'din il-proposta, jista' iwassal anke għal żieda ta' sense of ownership u joffri l-possibilità li jieħu in konsiderazzjoni dawk li huma country specific circumstances.

Fejn forsi kellna ftit riżervi kien li l-iskop u l-għanijiet tal-Recovery and Resilience Fund (RRF) dehrilna li kienu wesgħin wisq u jistgħu jwasslu għal overlap ma' ċerti funding instruments oħrajn u lanqas kienu jirriflettu fedelment l-allokazzjoni tal-kontribuzzjoni finanzjarja.

Allura f'dan il-kuntest aħna ħassejna l-ħtieġa li nitkellmu dwar il-bżonn li jkun hemm timely implementation li ma jiġix ikkumplikat bil-problemi li diġà jeżistu ta' absorption.

Illum hemm problemi kbar across the EU fuq dik li hija absorption at Member State level, u ma ridniex li meta għandek problemi ta' absorption ir-recovery and resilience plan toħloq proċeduri ġodda kumplessi li jnaqqsu aktar ir-rittmu tal-proċess, għax inkella nispiċċaw li dawk li l-iktar għandhom bżonn il-flus ikunu l-inqas nies li jibbenefikaw.

Però fl-istess kuntest – u hawnhekk trid tagħmel bilanċ li mhuwiex faċli – trid tħaffef il-proċess mingħajr ma tagħti blank cheque, għax meta għandek a crisis situation – u din m'hemmx għalfejn nistennew il-pandemija tiġi biex inkunu nafuha – iċ-chances li jkollok fraudulent behaviour jew irregularities jikbru għax hemm it-tentazzjoni li bl-iskuża tan-knee-jerk reactions inti tipprova tkisser is-sistemi u tabbuża iktar biex tgħaddi, mhux biss mit-tieqa, imma anke mill-ventilatur.

Għalhekk, fil-konklużjoni, il-messaġġ ewlieni tagħna hu li meta nitkellmu dwar valur miżjud, li hija kelma sabiħa imma wiesgħa u kultant diffiċli biex tiddefiniha, irridu naraw li nkunu qed nitkellmu dwar kif il-fondi jistgħu jiġu allokati bl-iktar mod effettiv lill-għanijiet li huma verament ambizzjużi min-naħa tal-UE.

U forsi hawnhekk ikun hawn min jistaqsi x'se jiġri fil-prattika.

Fl-opinjoni tiegħi, kif ukoll tal-kollegi tiegħi u ta' membri tekniċi oħrajn, l-allokazzjoni tal-financial contributions lill-Istati Membri, to a large extent, se tiġi determinata mill-pre-COVID-19 situation, u aħna qegħdin nittamaw li dawn l-issues jiġu indirizzati b'mod ekwu.

Aħna elenkajna ħames osservazzjonijiet dwar kif dan il-pakkett jista' jiġi mtejjeb.

L-ewwel nett għandu jkun hemm żvilupp ta' mekkaniżmi xierqa għal koordinazzjoni aħjar bejn il-funding u anke biex ikun hemm additionality aħjar; linkage aħjar bejn l-oġġettivi tal-RRF u l-allokazzjoni; simplifikazzjoni tal-proċeduri, għax jekk ikollok proċeduri kumplessi l-proċess jimxi aktar bil-mod, u kif għedt iktar kmieni, ixxekkel l-assorbiment minflok tiffaċilitah; il-bżonn li r-reporting u l-evaluations ikunu iktar frekwenti u t-timing ikun iktar spiss mhux tistenna li l-froġa tkun saret biex tibda tidħol f'dawn l-affarijiet, u l-bżonn li jkun hemm definizzjoni aktar ċara tar-rwol tal-Parlament fil-budgetary process li jitkellem anke dwar xi ħaġa importanti ħafna li huma l-audit rights tal-Qorti Ewropea.

L-aħħar kumment li xtaqt nagħmel jikkonċerna dak li semmejt fil-bidu, il-Union Civil Protection Mechanism.

Illum kelli laqgħa interessanti ħafna mas-civil protection authorities Maltin għax għallinqas stajna nisimgħu min-nies on the ground il-problemi, l-isfidi u d-diffikultajiet li qegħdin jiffaċċjaw, imma l-iktar li ħadt gost kien li dehru familjari ħafna ma' dak kollu li qed tipprovdi l-UE f'dan il-qasam.

Kważi lanqas kelli għalfejn nispjegalhom jien għax dehru on the ball ħafna f'dak li kienu qegħdin jgħidu.

Il-Union Civil Protection Mechanism huwa mezz kif fid-dawl tal-pandemija jinstabu mezzi aktar ambizzjużi, effettivi u wide ranging biex il-crisis management system fl-UE tkun waħda iktar effettiva.

Aħna ovvjament ma dħalniex fin-nitty gritty operational għax aħna ma nidħlux fis-civil protection, imma ħarisna lejn l-impatt li jista' ikun hemm fuq l-aspett finanzjarju, u rajna wkoll il-performance potential li dan il-mekkaniżmu jista' ikollu.

Qegħdin nagħmlu hekk għax il-baġit, minn €1.4 biljun kellu jitla' għal €3.5 biljun, u għalkemm wieħed jieħu gost jara l-baġit jiżdied b'€2 biljun, dan mhux biss iġib miegħu responsabilitajiet ġodda, imma anke bżonn ta' ħarsien ġdid.

Pereżempju, aħna mhux biss fittixna li jkun hemm feasibility study, imma staqsejna jekk sarx dak li ngħidulu a proper needs assessment meta l-baġit tellgħuh minn €1.4 biljun għal €3.5 biljun.

U fil-fatt qalulna li ma sarx, jiġifieri kienet diġà bdiet tixgħel daqsxejn il-bozza; m'iniex qed ngħid li kien hemm l-abbuż, imma kien hemm nuqqas.

Meta tlabnihom biex jiġġustifikaw il-ħtieġa taż-żieda ma tawniex argumenti ġustifikati.

Nerġa' ngħid li m'iniex qed ngħid li ż-żieda mhijiex meħtieġa, imma ma ġietx artikolata tajjeb bl-ebda mod konvinċenti.

Għalhekk aħna ma stajniex ngħidu jekk il-baġit huwiex tajjeb biex jilqa' għall-oġġettivi tal-UE meta ma nafux eżattament x'inhuma l-oġġettivi fid-dettall; qishom qegħdin jitolbu blank cheque anke jekk għandhom raġun għal dak li qegħdin jitolbu.

Ħafna drabi l-management tas-civil protection isir mill-Member States, u l-UE tidħol biss bħala forċina, imma din id-darba riedu jdaħħlu l-kunċett li d-direct procurement, jekk ikun hemm bżonn, tibda tagħmlu l-Kummissjoni stess taħt il-kappa li jibdew iħaffu l-crisis response min-naħa tagħhom, speċjalment meta jkollok ċerti pajjiżi li m'għandhomx the right infrastructure biex jipproċessaw dawn l-affarijiet.

Aħna ma sibna l-ebda diffikultà li dawn ikollhom din it-tip ta' awtorità biex iħaffu l-proċess, imma min-naħa l-oħra dehrilna li filwaqt li fl-imgħoddi kien hemm garanziji dwar kif isiru l-affarijiet, din id-darba lanqas taw dawn it-tip ta' garanziji u aħna għednielhom biex almenu jsibu sistema fejn ikun hemm regular risk assessments ħalli mhux l-affarijiet isiru bl-għaġġla mbagħad ngħidu li kien hemm l-abbuż fil-fondi u li nkissru r-regolamenti, u mal-ħażin jeħel it-tajjeb.

Min jifhem fis-suġġett – li jien m'iniex espert tiegħu – jgħidlek li t-tliet pilastri tas-civil protection huma prevention, preparedness and response.

Fl-imgħoddi dejjem kien hemm ix-xewqa li jekk jista' ikun, il-fondi, anke jekk huma €1 biljun, jiġu mqassmin b'mod adegwat u bilanċjat.

Aħna għednilhom li fl-imgħoddi kien hemm xi forma ta' garanzija li jkun hemm mill-inqas a minimum share, li ma tistax waħda minn dawn it-tliet pilastri jkollha inqas minn 20% jew 30%.

Din id-darba din neħħewha kompletament u aħna għednilhom li jista' ikollok tripod b'sieq waħda jew b'żewġ saqajn u jikkollassalek kollox, jew ma jkunx ekwu.

Meta rajna hekk, aħna ma ridniex niġġamjaw il-proċess u allura għednilhom biex almenu jippruvaw joħolqu mekkaniżmu fejn ir-reporting isir, jekk mhux in real time, kemm jista' ikun malajr, ħalli jekk ikun hemm bżonn nixegħlu l-bozza l-ħamra, mhux nixegħluha wara li tkun saret il-froġa.

U jidher li mexjin f'dik id-direzzjoni t-tajba.

Staqsejna wkoll biex naraw jekk ikunx hemm xi gaps fis-sistema tal-monitoraġġ.

Forsi mingħajr ma rridu, meta nitkellmu fuq civil protection – għallinqas jien bħala layman forsi għadni naħsibha daqsxejn l-antika – jiġuna f'moħħna l-fire engines u l-fire fighting, etc., imma llum, fil-pandemija, l-iktar prijorità, speċjalment ma' pajjiżi industrijalizzati, fosthom ir-Repubblika Ċeka… Dan l-aħħar dawn kienu verament iddisprati għax filli kellhom standards u benchmarks għoljin ħafna u filli spiċċaw kważi l-agħar bir-rata ta' infezzjoni li kellhom – u hawnhekk m'iniex qed nikkritikahom għax tista' tiġri lil kull pajjiż – u tant qabadhom paniku li riedu at all costs lill-pajjiżi jgħinuhom biex kemm jista' ikun jibagħtulhom ventilators għax ma setgħux ilaħħqu.

Imma mbagħad kien hemm pajjiżi, fosthom l-Awstrija u l-Olanda, li kienu lesti jgħinu imma ma kienx hemm the right means biex iwasslulhom l-affarijiet fil-ħin.

U hawnhekk skattat dik li jgħidulha l-Emergency Response Coordination Centre tal-EU.

U l-istess ħaġa rajniha anke fil-każ tal-Western Balkans li ovvjament m'għandhomx l-infrastruttura li għandhom pajjiżi oħra tal-UE – u qegħdin jiġuni f'moħħi North Macedonia, Montenegro, eċċ – u kellhom bżonn l-apparat, u għalkemm kienu lesti jgħinuhom pajjiżi fosthom is-Slovakkja, ma kienx hemm mezz kif iwassluhulhom, però iġbed minn hawn u iġbed minn hemm, b'dan il-mekkaniżmu Ewropew wassluhulhom.

Dik kienet verament ħarsa telegrafika lejn id-diversi setturi u rapporti li aċċennajt għalihom.

Feel free li tagħmlu d-domandi; m'hemmx għalfejn sekwenza fuq sections jew rapport "A" jew "B".

Any questions li tixtiequ tagħmlu, dment li nistgħu nweġbuhom min-naħa tagħna, nippruvaw nagħmlu hekk to the best of our ability.

Grazzi tal-attenzjoni.

IĊ-CHAIRPERSON: Grazzi ħafna lilek ta' din l-ispjega.

Nirringrazzja wkoll lis-Sur Romuald kif ukoll lil Dr Farrugia mill-istess uffiċċju li jirrappreżentaw kemm lit-tekniċi u l-bqija ta'...

IS-SUR LEO BRINCAT: Skużani, Mr Chairman, kien nuqqas min-naħa tiegħi.

Preżenti miegħi hawn Romuald, li huwa l-Head of Cabinet tiegħi, u Annette Farrugia, li hija l-Attaché tiegħi.

Issa ndur fuqkom, għeżież kollegi, u nistaqsikom jekk għandkomx domandi.

L-Onor.

BEPPE FENECH ADAMI: Grazzi, Sur Brincat.

Sur President, jiena wieħed minn dawk li lħaqt lil Leo Brincat għal leġiżlatura u biċċa.

Jien naħseb li din is-sena hija verament sena partikolari, li bdiet mod imbagħad kellkom taddattaw għas-sitwazzjoni tal-COVID-19, li bla dubju effettwat kull pajjiż u kull istituzzjoni fl-UE u żgur li effettwat dak li kontu qegħdin tipprevedu x'se jiġri fil-futur immedjat u fil-futur iktar 'il bogħod.

Fir-rapport hemm indikat li wieħed mill-effetti tal-COVID-19 huwa li ġab sitwazzjoni fl-UE fejn hemm il-bżonn ta' iktar likwidità u aktar flessibilità.

U jien xtaqt ir-reazzjoni tiegħek fuq il-kwestjoni tal-flessibilità, iktar mill-kwestjoni tal-likwidità.

Kif nafu, wieħed mill-prinċipji ewlenin tal-mod ta' kif tiffunzjona l-UE u l-mod kif jiġu wżati l-fondi tal-UE huwa proprju n-nuqqas ta' flessibilità.

Sal-lum aħna mdorrijin b'regoli stretti, watertight, li nittamaw li jpoġġu lill-pajjiżi kollha fl-UE on a level playingfield.

U dak hu s-sabiħ tagħha għax ma jistax ikollok pajjiż li jiddeċiedi jonfoq il-fondi Ewropej mod, u pajjiż ieħor jonfoq il-fondi Ewropej mod ieħor.

Ir-realtà hi li llum kellna naddattaw għas-sitwazzjoni, u qegħdin nitkellmu fuq il-kunċett ta' flessibilità.

Allura xtaqtek telabora ftit fuq x'nifhmu eżattament meta nitkellmu fuq flessibilità, għax flessibilità tfisser li r-regolamenti li kienu japplikaw kienu joħolqu a sense of fairness, fis-sens li tista' tuża l-fondi "hekk" u mhux "hekk", imma ma tistax tabbuża mill-fondi, u ma jistax ikollok element ta' state aid.

Quddiem dan il-bżonn ta' flessibilità kif qegħdin taraw li tista' teffettwa l-mod kif topera l-UE?

Kritika ewlenija fil-konfront tal-UE hija li mhijiex flessibbli.

Jien naħseb li n-nuqqas ta' flessibilità u ta' regolamenti li jirregolaw il-mod kif jintnefqu l-fondi huwa mertu, mhux nuqqas ta' mertu tal-UE, però xtaqtek telabora ftit fuq dan is-suġġett.

IĊ-CHAIRPERSON: Grazzi.

IS-SUR LEO BRINCAT: Aħna sibna li l-iktar ħaġa importanti hija li meta jkollok sitwazzjoni bħal din – u għamel sew li l-kollega tiegħi l-Onor.

Fenech Adami aċċenna għaliha –… Imma ħalli nibda mill-aħħar parti.

Sal-lum it-trattati ma jipprovdux biex aħna nħarsu lejn frodi u risk management, għax dak kien awtomatikament id-domain tal-European Anti-Fraud Office (OLAF), però meta ġew biex jitolbuna l-opinjonijiet tagħna u anke jitkellmu fuq ix-xogħol futur tagħna, il-Kunsill, il-Kummissjoni, u anke l-Parlament Ewropew urew il-ħeġġa li xtaqu li aħna nibdew inħarsu iktar lejn l-aspett tal-frodi u l-aspett tar-risk assessment, għalkemm, to be fair, it-trattati ma jipprovdux għal dan.

Imma aħna ma ridniex niġu f'sitwazzjoni fejn qisna qed ngħidulhom biex iħalluna bi kwietna għax għandna x'nagħmlu, u allura ridna noħolqu xi forma ta' bilanċ dwar dan kollu.

At the same time ridna kemm jista' ikun li l-flessibilità ninkoraġġuha, imma ma ninkoraġġuhiex, kif għedt iktar kmieni, b'tali mod li naslu biex nagħtu blank cheque.

Min-naħa l-oħra aħna konxji tal-fatt li, kif qal l-Onor.

Fenech Adami, l-UE… Għax aħna nitkellmu fuq il-burokrazija fis-Servizz Pubbliku fi Stati Membri, imma l-burokrazija fl-UE naħseb hija daqsxejn iktar akuta, u aħna ma rridux li din it-tip ta' burokrazija twassal għal devjazzjoni min-normi nfushom.

Sfortunatament aħna ma nistgħux inbiddlu l-parametri ta' kif qed taħdem il-UE, imma nistgħu nagħmlu biss rakkmandazzjonijiet fuq dawk li huma best practices.

Għalhekk, f'kull rapport li konna qegħdin nagħmlu… Illum il-Malta-EU Steering and Action Committee (MEUSAC) qajjmulna, b'mod intelliġenti ħafna, il-każ tal-istate aid.

Jekk lilna tistaqsina jekk l-istate aid hijiex burokratika jew le, ngħidulek li bla dubju hija burokratika ħafna, imma min-naħa l-oħra, minflok aħna għednilhom li għandhom ibiddlu l-metodi tagħhom – xi ħaġa li ma nistgħux nagħmlu għax dan qisu għandek l-Awditur Ġenerali li ma jaqbilx ma' xi ħaġa li jkun għamel il-Gvern u lill-Gvern jgħidlu li jrid jagħmel "hekk" –… Meta jiġri hekk, l-Awditur Ġenerali – u jekk jien żbaljat jikkoreġini s-Sur Deguara – jgħid lill-Gvern li hu jissuġġerixxi li jsir "hekk", imbagħad at the end of the day l-Eżekuttiv jerfa' ir-responsabilità.

Jiġifieri aħna ma nistgħux niddettaw lill-Eżekuttiv, li hija l-Kummissjoni, dwar x'għandha tagħmel, imma hija r-responsabilità tagħna li nindikawlhom ċerti nuqqasijiet.

Allura għamilna proġett pilota li qed jiffoka fuq issues bħall-istate aid u affarijiet burokratiċi oħrajn, li permezz tagħhom beħsiebna nagħmlu highlighting ta' dawn it-tip ta' shortcomings li qed isemmi l-Onor.

Fenech Adami, u ladarba jkollna dan it-tip ta' rapport li m'għandux għalfejn jieħu ċiklu sħiħ ta' audits – is-soltu audit jieħu xhur sħaħ, imma dan ikun fuq medda ta' ftit ġimgħat jew ftit xhur – u permezz tar-rakkmandazzjonijiet tagħna nittamaw li nkunu f'pożizzjoni li aktar milli ngħidulhom x'għandhom jagħmlu, permezz ta' dan l-iswot analysis nagħmlu highlighting tax-shortcomings tagħhom, u ngħidulhom x'konna naħsbu li għandu jsir differenti.

Dwar il-kwestjoni tal-frodi, nerġa' ngħid li meta tawna dan l-inkarigu kellna tliet għażliet, jew ngħidu signor si u nbaxxu rasna mingħajr ma nafu għalxiex dħalna, jew ngħidu le għax it-trattati jgħidulna li dak mhux remit tagħna, jew nippruvaw insibu t-triq tan-nofs.

U kienet x'kienet l-intenzjoni tagħhom li jinvolvuna fiha – u mhux soltu jinvolvuna, anzi s-soltu jħobbu jżommuna 'l bogħod għax l-ebda amminstrazzjoni ma tieħu gost tinvolvi l-awdituri ż-żejjed – aħna bdejna ngħidu li għandna nsibu t-triq tan-nofs, li hija prattika, u għednilhom li dak li nistgħu nagħmlu aħna huwa li meta jkollna rapport għaddej, li mhux bilfors huwa COVID-19 related imma jista' ikun dwar any subject under the sun, mingħajr ma jiġbdilna l-ispaga ħadd, apparti milli naraw l-audits, jekk l-affarijiet sarux kif suppost kemm mill-aspett ta' compliance kif ukoll mill-aspett ta' performance, naraw jekk il-proġett li nkunu qegħdin neżaminaw għandux xi inherent risks li jistgħu potenzjalment iwasslu għal opportunitajiet ġodda ta' frodi.

Ma jfissirx li aħna se nsibu, imma nkunu nistgħu ngħidu li s-sistema kif inhi tirrendi l-frodi attraenti, jew potenzjalment hemm aktar ċans li jiżviluppaw.

U b'dan il-mod qisu we are factoring in il-component tal-frodi li qabel ma kien jissemma kważi xejn fir-rapporti speċjalizzati, ħlief jekk inkunu għamilna xi rapport ad hoc speċifiku fuq il-frodi nfushom.

Jekk wieħed ifittex fuq il-website tagħna jsib li hemm diversi rapporti fuq il-frodi – fil-fatt kellna żewġ rapporti interessantissimi – imma li jkollok ingrained on a horizontal basis riferenzi għal frodi u risk management huwa kunċett li qed indaħħlu issa, proprju f'dawn il-ġranet.

Li qal tajjeb l-Onor.

Fenech Adami huwa l-ħtieġa li jkun hemm simplifikar, li lanqas hemm għalfejn isir dan it-tip ta' eżerċizzju.

Lilna ddejjaqna l-burokrazija amministrattiva, kif ċert li ddejjaq lilkom anke fuq livell nazzjonali, u għalhekk qegħdin nippruvaw nirriduċu kemm jista' ikun the administrative burden kif ukoll niffaċilitaw l-absorption.

L-ewwel semmejt l-absorption forsi f'kuntest Malti, imma l-absorption hija problema across the board fejn anke l-EU average naqas matul is-snin, u aħna ma nixtiequx li l-absorption ixxekkel l-affarijiet għax inkella tiġi f'sitwazzjoni fejn l-iktar pajjiżi li għandhom bżonn il-fondi – u qed immur in extremis fuq l-iktar li għandhom bżonnhom –… Pereżempju, bħalissa qed jiġu f'moħħi l-Italja u Spanja – mingħajr ma nkun kritiku lejhom għax għandi kull rispett għalihom u nissimpatizza mad-diffikultajiet li jinsabu fihom – li jekk wieħed iħares lejn l-absorption rates tagħhom isib li huma l-ifqar fl-Ewropa.

Allura għandek l-iktar żewġ pajjiżi, fost l-oħrajn, li l-iktar li għandhom bżonn il-fondi li jistgħu jiġu f'pożizzjoni li jkunu l-iktar leggards biex jassorbu l-fondi.

Kif jinħoloq dan il-bilanċ, on paper forsi jinstema' ideali, imma fil-prattika jrid ikun hemm hands-on commitment, and to be fair, l-istituzzjonijiet ewlenin, id-doers u l-movers – u hawnhekk qed nirriferi għall-Kummissjoni kif ukoll għall-Kunsill meta jiġi biex jieħu deċiżjonijiet, għax ħafna pajjiżi jimxu bil-konsiderazzjonijiet nazzjonali – iridu jneħħu l-għamad tas-soltu u jirrealizzaw li meta ngħidu business as usual is not an option, tapplika wkoll għall-mod kif jiddeċiedu ċerti affarijiet.

IĊ-CHAIRPERSON: Grazzi, Sur Brincat.

L-Onor.

KARL GOUDER: Grazzi Sur President, u nirringrazzja wkoll lis-Sur Brincat.

Xtaqt nagħmel żewġ mistoqsijiet, waħda minnhom forsi aktar mil-lat personali milli mil-lat ta' awditur.

Kif qed tara li l-COVID-19 se jeffettwa l-finanzi tal-UE fis-snin li ġejjin?

Bla dubju ta' xejn il-pajjiżi kollha għaddejjin minn sfidi kbar, u l-UE bħalissa qiegħda tgħin ħafna pajjiżi biex joħorġu minn din l-isfida, imma l-EU wkoll m'għandhiex bir bla qiegħ.

It-tieni mistoqsija li xtaqt nagħmel hija dwar il-frodi.

Fir-riżultati tagħkom intom qegħdin tgħidu li minn over 740 cases li kellkom, disa', li jiġu ftit aktar minn 1%, irrappurtajtuhom lill-OLAF.

IS-SUR LEO BRINCAT: Ħalli l-ewwel nagħti r-reazzjoni dwar l-economic impact tal-COVID-19.

Aħna qegħdin nagħmlu eżerċizzju dwar l-economic response biex naraw jekk dak li qed tipprovdi l-UE jwassalx għal rispons adegwat jew le għall-isfidi ekonomiċi li qegħdin jevolvu minħabba l-pandemija.

Hawnhekk trid tapprezza li jekk għandna 27 Stat Membru ma jfissirx li għandna pożizzjoni uniformi bejnietna, għax mingħajr ma trid kulħadd jaħseb bil-mentalità tiegħu differenti.

L-istess fuq il-pandemija.

Hemm pajjiżi li jgħidulek li l-pandemija hija estensjoni tal-influwenza, hemm pajjiżi oħra li jgħidulek li wasalna f'tarf id-dinja, imbagħad hemm pajjiżi oħra li huma realistiċi u jgħidulek li din hija xi ħaġa unknown u nkunu prużuntużi jekk naħsbu li l-unknown jista' ikun an easily known subject.

Li nara differenti minn kriżijiet oħrajn – u bħalissa qed tiġini f'moħħi l-kriżi tal-2008 –.… Pereżempju jkun hemm membri tagħna stess li jgħidulna li diġà kellna l-Ebola, imma bir-rispett kollu, l-Ebola m'għandha x'taqsam xejn ma' dan il-każ, għax kienet iktar lokalizzata u l-firxa tagħha ma kenitx daqshekk wiesgħa u estensiva.

Min-naħa l-oħra hemm min jgħidlek li kellna l-kriżi finanzjarja tal-2008, imma dik il-kriżi finanzjarja kienet triggered minn kunsiderazzjonijiet finanzjarji mbagħad ekonomiċi.

F'dan il-każ irridu nżommu f'moħħna li l-punt tat-tluq kien a health factor, jiġifieri ma nistgħux ngħidu li this is a purely economic issue triggered by economic criteria.

Tista' tagħmel paragun dwar l-impatt, imma l-kawża żgur mhijiex identika ma' dik li kien hemm qabel.

U llum ġejna f'sitwazzjoni li tant hija fluwida li fi żmien xahar taf tibdel dak kollu li għedt qabel.

Kellna gvernijiet li biddlu l-pożizzjoni tagħhom f'perjodu ta' ġimgħa jew ġimgħatejn, min jgħidlek no lockdown at all u min, bħall-Awstrija, jgħidlek total lockdown.

Jiġifieri l-perċezzjoni qed tinbidel skond iċ-ċirkostanzi.

L-istess nistgħu ngħidu dwar l-economic impact.

Studju li rajt din il-ġimgħa – ma nafx kemm hu korrett – hu li l-Organisation for Economic Co-operation and Development (OECD) qed tgħid li jekk il-vaċċin jidħol kif ippjanat u dawn l-options kollha li qegħdin jissemmew jgħaddu mill-pre review u ma jibqgħux biss statements, qegħdin jantiċipaw li l-ekonomija matul is-sena li ġejja tista' tikber, jew id-defiċjenza tagħha tonqos, bi 2%, jiġifieri titjieb bi 2%.

Whether this is guess work or a guesstimate ma nazzardax ngħid, imma bla dubju ta' xejn li l-impatt ekonomiku kien wieħed devastanti, u jekk fl-UE kien hemm il-complaint li anke fi żmien ta' tkabbir l-inugwaljanza kienet qawwija – u m'iniex qed nitkellem biss fil-kuntest ta' north u south – huwa fatt magħruf li l-inequalities, bil-pandemija, ġew aċċentwati ħafna iktar.

Dwar il-kwestjoni tal-frodi, li jkun hemm 1% mhijiex xi ħaġa inkwetanti as such.

Kif semmejt iktar kmieni, aħna m'aħniex parti mill-EU's anti-fraud set up, jiġifieri dan li talbuna dan l-aħħar kienet xi ħaġa over and above.

Allura hawnhekk forsi wieħed jistaqsi kif nindirizzaw il-frodi jekk m'aħniex parti mis-set up tal-frodi.

Aħna nħarsu lejn ħames metodoloġiji partikolari.

Għal dawk li huma guidelines ma nivvintawhomx aħna imma għandna nies tekniċi u jaraw jekk l-approach tagħna fuq il-frodi hijiex in line mal-International Audit Standards, jiġifieri ma nippruvawx nivvintaw ir-rota; naraw l-istandards x'inhuma u naraw jekk humiex konformi jew le.

Normalment, meta jkollna suspett ta' każ ta' frodi, ma niddeċidix jien, imma għandna legal service effettiv ħafna u li huwa ssapportjat minn grupp ta' esperti fuq il-frodi li jeżistu fiċ-chambers, li jiddeċiedu.

Għalkemm aħna qegħdin 27 membru, għandna ħames chambers, u kull chamber għandha n-nukleu tekniku tagħha u għandha l-esperti tal-frodi li jiġbru l-ideat tagħhom flimkien b'mod tekniku tajjeb ħafna.

Kif semmejt fil-bidu, sa ftit ilu l-frodi lanqas kienet tissemma mkien fil-Qorti, imma matul dawn l-aħħar sentejn jew tliet snin kellna żewġ special reports interessanti ħafna fuq il-frodi, li wieħed jista' isibhom ukoll online.

Għaldaqstant nista' ngħid li llum, permezz tax-xogħol li għamilna u anke bil-legal services li we beefed up, assumejna ċertu, mhux expertise għax ma tistax overnight tispiċċa espert fuq is-suġġett, imma għandna an advisory expertise on matters of fraud fejn jidħlu biss l-EU's financial interests.

Jiġifieri jekk jidħlu into play national interests, ma nidħlux fihom aħna.

Din bħall-kwestjoni tal-infringements.

Aħna nħarsu lejn infringements li jeffettwaw l-EU Budget.

Jekk ikun hemm infringements triggered minn national budget, jidħol fihom l-Awditur Ġenerali, għax aħna, bħala Qorti tal-Awdituri, ma nidħlux fihom.

Meta jkollna każi ta' suspected fraud nirrappurtawhom lill-OLAF, imma ħafna drabi huwa diffiċli biex tiddetermina l-intenzjoni għax m'aħniex investigators.

Ix-xogħol tal-investigazzjoni kien, għadu u jibqa' tal-OLAF.

Jiġifieri aħna bl-ebda mod m'aħna qegħdin nidħlu fuq dak li jagħmlu huma.

Dwar jekk l-OLAF tagħtiniex feedback nista' ngħid li tagħmel hekk biss meta jidhrilha u meta jaqblilha, imma fis-sustanza – almenu minn dak li nifhmu aħna – jiġu lura meta jkun hemm każi ta' financial revenues, jew biex jgħidulna li l-każi li rriferejnilhom kienu żgħar u lanqas kienu worth it biex jinvestigawhom, jew biex jgħidulna li l-każ huwa closed, imma feedback dettaljat mhux neċessarjament li jagħtuna.

IĊ-CHAIRPERSON: Aktar domandi?

L-Onor.

ALEX MUSCAT: Grazzi, Sur President, u nirringrazzja wkoll lilek, Sur Brincat, tal-preżentazzjoni li tagħmlilna ta' kull sena.

Xtaqt nagħmillek xi domandi dwar l-audit preview rigward l-EU Migrant Return Policy.

Li hemm interessanti f'dan id-dokument, mill-analiżi li ġiet ippreżentata s'issa, huwa li bħala medja jkun hemm madwar nofs miljun persuna fis-sena fl-Ewropa li tkun daħlet irregolarment u li tinħarġilha ordni biex toħroġ.

Jekk qed nifhem sew, minn dawn, on average, fit-third countries minn fejn oriġinaw, joħorġu biss madwar 36%, u dan il-persentaġġ jerġa' saħansitra jaqa' għal 25% meta l-pajjiż li jkunu ġejjin minnhom ikun lil hinn mill-Ewropa.

Mingħajr ma tagħtini l-konklużjonijiet li wasaltu għalihom, tista' tgħidli, minn dak li qed taraw s'issa, għalxiex taħseb li n-numru huwa daqshekk baxx?

Din hija nuqqas ta' koperazzjoni mill-pajjiżi ta' oriġini?

Nuqqas ta' kordinazzjoni interna Ewropea bejn il-pajjiżi?

X'qed taraw li huma l-iktar kawżi għalfejn ir-rata hija daqstant baxxa?

IS-SUR LEO BRINCAT: Id-domanda hija interessanti ħafna u kien proprju għalhekk li aħna ddeċidejna li meta nagħmlu dan l-eżerċizzju ma noqogħdux biss fuq il-Kummissjoni.

Ma jfissirx li m'għandniex fiduċja fil-Kummissjoni għax qatt ma kellna każi fejn il-Kummissjoni ppruvat tingannana, imma jekk tisma' qanpiena waħda biss, abbli ssib ġustifikazzjoni ta' dak li għamlet, speċjalment meta l-figuri huma baxxi u ovvjament meta l-Kummissjoni għandha kull interess li tipprova timpressjona li marret aħjar milli fil-fatt setgħet marret.

Tajjeb ngħid li meta aħna konna għamilna audit, li kont irrappurtajt dwaru hawnhekk madwar sena ilu, dwar il-hotspots għall-Greċja u l-Italja, biex wessajna r-remit tagħna konna ħarisna lejn migration management, u għalkemm dakinhar ma dħalniex fil-fond fuq il-kwestjoni tar-returns, ħarisna ftit lejn ir-returns imma ma tistax titkellem fuq migration management mingħajr ma tara l-iktar triq zoppa li hemm fl-UE fuq il-migration.

U dakinhar – issa din hija xi ħaġa li għadha lanqas ħarġet fir-rapport il-ġdid, jiġifieri se nirriferi għal dak li ġie ppubblikat fir-rapport tas-sena li għaddiet – meta ppruvajna nistaqsu lilna nfusna x'kienu r-raġunijiet għal-low returns konna identifikajna mill-inqas tmienja jew disa' raġunijiet.

IĊ-CHAIRPERSON: Bħala returns qed tgħid.

Dan kien parti minn eżerċizzju wiesgħa, imma issa qed nagħmlu l-audit specifically fuq returns, li huwa proċess li jieħu 16-il xahar jew ftit inqas.

Aħna dehrilna li minflok nitkellmu biss mal-Kummissjoni, nitkellmu ma' xi stati membri għax bdejna nieħdu l-impressjoni, u naħseb li hija ġustifikata, li ċerti stati membri jaslu fuq ir-returns policy iktar milli tasal l-UE, minħabba l-famuża burokrazija li semmew il-kollegi tiegħi l-Onor Beppe Fenech Adami u l-Onor.

Allura aħna għedna li minflok nisimgħu qanpiena waħda, nitkellmu ma' stati li huma direttament involuti f'migration issues, u morna għand il-Ġermaniżi f'Berlin, iltqajna mal-Franċiżi, iltqajna mal-iSpanjoli, u ltqajna ma' pajjiżi tal-countries of origin, għax ma tistax titkellem fuq migration u titkellem biss mal-Ewropej u ma titkellimx mal-countries of transit u l-countries of origin.

Veru li qatt ma jkollok stampa sħiħa imma hekk almenu jkollok stampa kemm jista' jkun aktar amplifikata.

Issa se ngħid fil-qosor x'inhuma d-disa' raġunijiet li semmejt aktar qabel, u huwa interessanti li, bla ma nikxef xejn mill-findings tagħna, dawn huma affarijiet li smajnihom anke fl-aħħar ġimgħat.

Ir-raġunijiet huma: Id-dewmien li qed ikun hemm fil-proċess tal-ażil; il-missing links li hemm bejn l-asylum u l-return procedures li qegħdin ixekklu l-coordination u l-information sharing; in-nuqqas serju ta' robust and integrated return case management system; in-nuqqas ta' mutual recognition u nuqqas ta' ebda recording sistematiku tad-deċiżjonijiet dwar ir-returns meħuda fl-UE; l-absconding u d-diffikultà li ħafna drabi jkun hemm to locate returnable migrants, li ħafna drabi jinkludi t-tracking ta' departures li jkunu saru volontarjament; insufficient capacity għal dawk li jgħidulhom il-pre removal detention centres; id-diffikultà kbira biex tikkopera mat-third countries of origin migrants – ħafna drabi d-diffikultajiet ikunu kbar, għax min jippretendi li twieżnu iktar, min ikollu diffikultajiet għax is-suġġett ma jkunx irid imissu għax huwa taboo u jista' jiddistabilizza l-gvernijiet tagħhom, u ħafna raġunijiet oħra – u l-Assistent Voluntary Returns and Reintegration (AVRR), li once again il-performance tagħha hija waħda baxxa ħafna.

Dawn huma fost il-punti ewlenin.

IĊ-CHAIRPERSON: Allura l-mistoqsija li ssegwi tkun: Kemm hawn pajjiżi li verament jagħmlu dan l-assessjar?

Però ħalli għalissa ngħaddi biex nistieden lill-Onor.

Debono sabiex tagħmel id-domandi tagħha.

KRISTY DEBONO: Grazzi, Sur President, u nirringrazzja lis-Sur Brincat tal-appuntament annwali li dejjem iżżomm magħna.

Ovvjament bħalissa qegħdin fl-iktar żmien importanti fejn jidħlu l-fondi Ewropej, però sas-sena li għaddiet l-absorbtion rate tal-fondi kienet għadha batuta.

Din is-sena, li hija sena aktar kruċjali minn qatt qabel, kemm qegħdin tbassru li titjieb l-absorbtion rate, mhux ġo pajjiżna biss imma madwar l-Ewropa kollha?

L-average bħalissa hija ta' 39.6% u pajjiżna għandu rata aktar baxxa minn hekk.

X'inhuma l-ostakli u xi sforzi qed isiru biex din titjieb?

Għax hija verament ħasra li wara li jsir il-proċess kollu, li huwa kumpless, sabiex kull pajjiż jikkonvinċi lill-UE biex ikollu pakkett finanzjarju tajjeb, jidher li kull pajjiż xorta waħda qed jeħel biex jassorbi l-fondi allokati għalih.

X'inhuma l-iktar areas li qegħdin inbatu fihom biex nassorbu dawn il-fondi?

IĊ-CHAIRPERSON: Is-Sur Brincat.

IS-SUR LEO BRINCAT: Domanda f'waqtha ħafna u domanda li wieħed jistenniha f'dawn iż-żmenijiet meta suppost hemm din il-ħeġġa kollha biex il-flus jintnefqu.

Sfortunatament, jekk inħarsu lejn il-figuri komparattivi naraw li l-medja Ewropea tbaxxiet tul l-aħħar snin, u m'iniex qed ngħid hekk b'konsolazzjoni, għax jekk inti tkun qed taqa' lura ma tistax tikkonsla b'ħaddieħor, imma lanqas tista' tħares lejk innifsek b'mod iżolat.

Jiġifieri jekk inħarsu lejn il-figuri tal-2019 u nikkomparawhom ma' dawk tal-2012 insibu li hemm decline pjuttost notevoli.

Bl-eċċezzjoni ta' pajjiż jew tnejn, din kienet streak across the board, u ovvjament Malta kienet waħda mill-pajjiżi milqutin.

Fil-fehma tagħna, u fil-fehma tan-nies tekniċi, il-low absorbtion rate ġejja mill-fatt li s-sistema tal-EU għandha time lag li huwa marbut mal-bidu ta' programming period li imbagħad jibqa' għaddej sal-operational programmes li jiġu negozjati.

Minħabba dan it-tip ta' dewmien li jkun hemm biex jiġu assorbiti r-remaining parts mill-programm l-antik, il-proċess jaqa' lura.

Issa din lilna tinkwetana fuq livell Ewropew, iktar milli fuq livell nazzjonali, għax jekk l-Ewropa se tiġi fis-sitwazzjoni… Jien semmejt lil Franza u lil Spanja mhux biex nikkonsla, imma għax dawn huma żewġ pajjiżi li l-iktar li sofrew f'din il-pandemija u għandhom bżonn il-fondi b'mod immedjat.

Jekk se jkun hemm ċirkostanzi fejn minħabba l-absorbtion capacity inadegwat tagħhom l-ewwel idumu ma jaslu l-fondi imbagħad il-fondi ma jiġux assorbiti, hemm potenzjal li jiġu distabilizzati s-sistemi interni tagħhom, u b'konsegwenza ta' dan jista' jiġi fuelled anke sentiment ġdid popolista anti-Ewropew li jimmina 'l hekk imsejjaħ proġett Ewropew innifsu.

Issa forsi qed inkun daqsxejn fatalista imma naħseb li mhijiex xi ħaġa li wieħed għandu jiddistanza kompletament.

Jiġifieri huwa fl-interess tal-UE stess li tara li l-istati membri jkollhom il-fondi kemm jista' jkun malajr u li jitqassmu b'mod ġust u trasparenti, u fl-istess ħin tinkoraġġixi li l-absorption tagħhom isir b'mod aktar effettiv u effikaċi.

Jekk ma jsirx dan jien naħseb li se jkun hemm problemi fuq l-RRF.

Xi ħadd, in a tongue in cheek way, dan l-aħħar qal li jekk din l-issue mhix se tiġi ndirizzata, jekk il-vaċċin li qed jiġi mwiegħed iseħħ nistgħu niġu fis-sitwazzjoni ironika – u jalla niġu f'din is-sitwazzjoni – li parti mill-problema tal-virus tkun qed tiġi ndirizzata, u l-famużi fondi li għandhom bżonn dawn għall-għajxien tagħhom ikunu għadhom lanqas biss bdew igawdu minnhom.

Issa dan huwa forsi l-worst, jew best, case scenario, ħares lejha kif trid, imma hija realtà, għax jekk se jkun hemm dawn it-time lags… Nerġa' ngħid li t-time lags kienu jeżistu anke pre-COVID-19 – iċ-ċifri li kkwotajna huma kollha pre-COVID-19 – aħseb u ara issa meta s-sitwazzjoni hija totalment differenti u fejn il-miżinn inqaleb kompletament ta' taħt fuq.

Jiġifieri jekk din l-issue mhijiex se tittieħed bis-serjetà, u kulħadd, jiġifieri l-Kummissjoni, il-Kunsill, il-gvernijiet nazzjonali, il-viġilanza min-naħa tal-auditing bodies, u l-internal audit bodies, jibda jeħodhom bis-serjetà kollha… U dan huwa punt li qajjimna lbieraħ mal-Awditur Ġenerali, u ċjoè li aħna qegħdin nantiċipaw li minħabba l-COVID-19 se jkun hemm bżonn – u m'iniex qed nitkellem fuq Malta imma qed nitkellem in ġenerali – li l-audited bodies jibdew jidħlu ħafna iktar fuq COVID-19 related issues biex jaraw li anke fejn jidħlu fondi ikun hemm il-facilitation ta' dan il-proċess biex ma niġux f'sitwazzjoni li d-deterioration li kien hemm matul is-snin fuq l-absorbtion capacity, minflok ma titjieb, tkompli sejra għall-agħar.

Din il-kwestjoni hija highlighted fir-rapport u hija indirizzata lill-istati membri kollha, hija issue għal dak li huwa l-front loading tal-RRF, u meta niġu għall-perjodi… Kif tafu, l-MFF kien għall-perjodu 2014-2020, u issa l-ġdid se jkun għas-snin 2020-2027.

Jien naħseb li jekk ikun hemm iktar enfasi fuq fraud u performance naħseb li naslu f'sitwazzjoni li l-fondi jistgħu jintnefqu – u qed nuża l-kelma "jistgħu" għax hija ipotetika – b'mod iktar effettiv u effikaċi.

Imma jien naħseb, li kif semmejt iktar kmieni f'kuntest totalment differenti, ma nistgħux nibqgħu nistennew il-monitoraġġ isir on a daily basis, għax by the time li tkun għaddiet sena tkun ħlejt sena sħiħa.

Jiġifieri mingħajr m’għandi l-bakketta maġika, u mingħajr ma nirrikkmandaha bħala Qorti – qed nitkellem b’mod personali; ma nista’ norbot lil ħadd fuq din – il-feeling tiegħi huwa li jekk mhux se jkun hemm monitoragg effettiv ongoing li jagħtik idealment stampa, jekk mhux in real time, kemm jista’ jkun malajr, dan is-slippage se nindunaw bih meta s-sitwazzjoni tkun diġà kompliet taħarbilna minn idejna.

Jien napprezza li saret id-domanda għax din hija issue prijoritarja li kważi hija importanti iktar minn kemm ġew allokati fondi lill-pajjiż "X" u lill-pajjiż "Y", għax jekk l-absorption capacity tibqa’ biss fuq il-karta u ma jintlaħqux dawn il-miri, ħafna minn dak li qed nitkellmu fuqu jkun biss hype li ma jissarrafx fir-realtà.

Jiġifieri s-sitwazzjoni tal-pandemija li għadha għaddejja u ma nafux eżattament meta se tispiċċa jew meta ssib il-livell tagħha, qed tirrendi din l-issue topika ħafna u ħadd minna, bħala stakeholders, la fuq livell Ewropew u lanqas fuq livell nazzjonali, ma nistgħu naffordjaw il-lussu li nagħtuha l-ġenb jew nagħtuha biss dak li jgħidulu lip service.

IĊ-CHAIRPERSON: Nirringrazzjak, Sur Brincat, u nikkondividi ħafna minn dak li għedt.

Jekk tippermettili se nagħmillek xi domandi jiena wkoll.

Ġibt l-eżempju tajjeb tal-Union Civil Protection Mechanism fejn l-istess Qorti tal-Awdituri ssuġġeriet il-mod ta' kif wieħed jista' jtejjeb l-operat.

Jien jinkwetani jekk l-istess stil ta' operat jidħol ukoll f'funds bħall-European Regional Development Fund (ERDF), u b'hekk allura jkun jista' jinħoloq żbilanċ.

Filwaqt li l-interess, anke kif aċċenna fil-bidu l-Onor.

Fenech Adami, jibqa' li wieħed jipprova jimxi b'mod ekwu u bbilanċjat – l-istess Qorti Ewropea qed tgħid li hemm overlapping ta' funding – jista' jagħti l-kas li jkun hemm pajjiżi li se jiġu ppreferuti għax jirnexxilhom jaqbżu s-sistema.

Kif aċċennajt inti, Sur Brincat, jista' jsir flagging min-naħa tagħkom, però imbagħad l-investigazzjoni ssir mill-OLAF.

Jien xtaqt nistaqsi x'jiġri wara.

Sempliċement tirrikkmandaw mingħajr ma jsir titjib?

IS-SUR LEO BRINCAT: Se nagħtik eżempju li mhuwiex direttament marbut ma' dak li qiegħed tgħid inti imma li japplika għalih ukoll.

L-UE, meta tiġi biex tniedi proġetti fuq skala kbira mhemmx bħalha, imma sfortunatament, meta mbagħad tiġi għall-implimentazzjoni, ħafna drabi jinħolqu burokraziji ġodda, u jkun hemm xkiel minflok facilitation.

Issa hawnhekk qiegħed inkun ġeneriku, jiġifieri m'iniex qed ngħid li din tfixkel.

Se nagħtikom eżempju, li għalkemm mhux marbut ma' dan, se tindunaw kemm huwa importanti dak li qed tgħid inti, Sur President.

Kif tafu kien hemm il-famuż Yunker Plan, il-European Fund for Strategic Investment (EFSI), li tiegħu jien kont membru rapportatur u kont għamilt ukoll preżentazzjoni dwaru lil dan il-Kumitat madwar sentejn ilu.

Dan il-pjan, fil-prinċipju ma stajniex nikkritikawh, mhux għax ma kellniex dritt, imma għax il-prinċipju kien tajjeb u nħoloq fi żmien meta fl-Ewropa kien hemm nixfa kbira ta' investiment u meta kien hemm bżonn li jkun hemm stimolu għall-investiment wara l-krizi tal-2008.

Jien inħobb immur f'pajjiżi individwali biex nara kif qed jirreaġġixxu għall-Yunker Plan, u fost l-oħrajn żort Bratislava fejn niftakar li s-Slovakki kienu qaluli li kienu ħerqana ħafna sabiex jingaġġjaw, imma l-proċess biex wieħed japplika għall-fondi tant huwa kkumplikat li ma kenux jafu minn fejn se jibdew u allura they gave up because it's not worth it.

Meta fittixna biex naraw jekk kienx hemm strutturi ta' facilitation, sibna li kien hemm dak li jgħidulu l-European Investment Advisory Hub, imma meta mbagħad morna naraw kif jaħdem fil-prattika sibna li la kien hemm riżorsi u lanqas kien hemm strutturi effettivi, kien mainly lip service biex taparsi jagħmlu xi ħaġa.

Ma kienx hemm lanqas hand holding għal min kien fil-bżonn, u meta rajna l-istatistika sibna li l-iktar pajjiżi li marru lura kienu dawk li ma kellhomx l-advisory hub.

Issa bdew jiċċaqilqu imma l-froġa kienet diġà saret.

Dan l-aħħar proprju aħna stess għamilna audit, mhux fuq l-EFSI għax jekk għamilna audit fuqu sentejn ilu ma konniex se nerġgħu nagħmlu audit fuqu mill-ġdid, imma proprju fuq dan l-advisory hub ħalli naraw kemm verament il-UE qed tiffaċilita lin-nies biex jibbenefikaw minn fondi li hi stess allokat.

Għax inkella tiġi f'sitwazzjoni li tniedi proġett sabiħ imbagħad tieqaf half way.

Din hija marda li l-UE trid tegħlibha darba għal dejjem.

Aħna darba kellna rapport – qed niddevja ftit imma ridt nagħtikom idea ta' dan li qiegħed ngħid –… Il-UE tagħmel l-infringements, u l-loġika tgħidlek li jekk inti għamilt infringement, huwa fl-interess tiegħek li tara l-proċeduri kif imxew, jekk imxewx b'mod ibbilanċjat, fiex waslu, jekk hux qed tagħmel monitoring, eċċ. U madwar sentejn ilu aħna konna għamilna review, li fih ma ħarisniex lejn pajjiżi individwali, fejn għamilna eżami ta' kemm kienet effettiva l-Kummissjoni magħha nnifisha, fis-sens li għamilna eżerċizzju biex naraw il-Kummissjoni Ewropea kemm kienet effettiva fil-monitoraġġ tal-implimentazzjoni tal-istess infringements li mponiet hi.

Jiġifieri sar l-infringement u waqaft hemm, jew segwejt biex tara l-affarijiet kif mexjin u timxi b'mod ekwu u ma timxix b'double standards u b'mod effettiv?

U bil-punti li enfasiżżajna tant qajjimna dibattitu li kienu kkuntattjawna minn jeddhom id-Direttorat tal-Ambjent, li huwa tradizzjonalment magħruf li huwa l-iktar direttorat li jkollu infringements tul is-snin, u talbuna biex nagħmlu presentation lill-Kummissjoni.

Dan lilna tana sodisfazzjon għax għedna li minflok ħadu qatgħa bix-xogħol tagħna – u għall-bidu ma tantx kienu keen b'dan l-eżerċizzju – raw kif jistgħu jieħdu ftit best practices.

U kien ta' sodisfazzjon għalina li niltaqgħu mad-direttorat li l-iktar qiegħed under fire fuq din l-issue.

U l-istess jiġri għal din il-kwestjoni li semmejt inti stess, Sur President.

Mhux biżżejjed li l-UE titlaq b'brain childs sbieħ li conceptually jagħmlu ħafna sens, imma trid tara t-trickle down effect x'se jkun u jekk humiex se jagħtu riżultati xierqa jew le.

Jekk tistaqsi, ħafna membri jgħidulek li l-istakeholders huma l-Parlament u l-Kummissjoni, imma bir-rispett kollu jekk m'aħniex se noħorġu minn din il-famuża Brussels bubble, għalkemm aħna Luxembourg bubble għax m'aħniex qegħdin Brussels… Aħna rridu nirrealizzaw li the ultimate stakeholder huwa ċ-ċittadin ta' hemm barra li jista' jkun li dan kien xettiku fuq ċerti affarijiet, mhux għax huwa Ewro-xettiku imma għax qiegħed jara strutturi li għalkemm huma tajbin fuq il-karta, fil-prattika jaħdmux kif suppost.

Jien naħseb li kull punt li qajjimtu hawnhekk, jekk fil-prattika mhux se jiġi ndirizzat, se jkun hemm frustrament.

Meta aħna għamilna rapport fuq il-migration – u f'kull rapport trid tagħmel lait motif fit-title – m'għedniex li l-objectives tal-Kummissjoni huma ħżiena, għax they are very difficult to fault, u ħafna drabi l-Kummissjoni tasal iktar magħha fil-prinċipju milli mal-Kunsill, għax il-Kunsill kulħadd jiġbed għal xawwatu, imma meta tqabbel ir-riżultat mal-objectives issib li r-riżultati huma mismatched ħafna mal-istess objectives.

U jekk il-Kummissjoni f'kull ħaġa li qed tagħmel, f'kull qasam, ma tiżgurax li jkun hemm a fair balance between the objectives and the results, din il-problema nibqgħu nitkellmu fuqha u tibqa' recurring over the years.

Ma rridx inkun negattiv imma qed ngħid dan b'sens ta' responsabilità.

IĊ-CHAIRPERSON: Qiegħed tkun fattwali u prattiku kemm jista' jkun, u ta' dan nirringrazzjawk.

Nirringrazzja wkoll lill-Membri tal-Kumitat, li wrew mhux biss interess imma anke qajmu diversi punti interessanti.

Grazzi lis-Sur Romuald, lis-sinjura Farrugia u anke lill-Awditur Ġenerali li kienu preżenti għal din il-laqgħa.

IS-SUR LEO BRINCAT: Sur President, jekk tippermettili nirringrazzjak tal-kumplimenti min-naħa tagħkom.

Billi qegħdin waqt pandemija u t-travelling mhux daqshekk faċli li jsir bħalma kien isir qabel, xtaqt ngħidilkom li jekk joħorġu xi rapporti li huma pandemic linked, jew li jistgħu jkunu ta' interess, kemm nibagħtu l-links lis-Segretarji tal-Kumitat u dawn ikunu jistgħu jiċċirkolawlhom.

Jekk imbagħad ikollkom xi diffikultajiet m'hemmx għalfejn tistennew li niġu hawnhekk għal laqgħa formali, imma tistgħu tibagħtu l-mistoqsijiet tagħkom direttament lilna, u aħna nippruvaw inweġbukom to the best of our knowledge.

Għalkemm bħalissa qegħin nippruvaw nevitaw li nivvjaġġaw, il-flow of information hija importanti u ma tistgħux tibqgħu tistennew sena tgħaddi biex ikollkom l-informazzjoni.

Iktar ma jkun hemm near real time sharing of information naħseb li jkun ta' benefiċċju għalikom u għall-Kamra nnifisha.

IĊ-CHAIRPERSON: Nirringrazzjawk u nawgurawlek ħidma sfieqa.

Is-serata t-tajba lil kulħadd.

Fis-5:50 p.m. il-Kumitat aġġorna.